Еуразиялық экономикалық одақтың Кеден кодексі туралы шартты ратификациялау туралы
203-бап. ЕЭА аумағы және ЕЭА аумағында жасалатын кедендік операциялар

1. ЕЭА аумағы кедендік бақылау аймағы болып табылады.
Мүше мемлекеттің заңнамасына сәйкес осындай мүше мемлекеттің аумағында құрылған жекелеген ЕЭА аумақтары кедендік бақылау аймағы болып табылмайды деп айқындалуы мүмкін.
2. ЕЭА аумағы кедендік бақылауды жүргізу мақсатында жайластырылуға тиіс.
ЕЭА аумағын жайластыруға қойылатын талаптар осындай аумақтың периметрін қоршау және бейнебақылау жүйесімен жарақтандыру бойынша талаптарды қоса алғанда, мүше мемлекеттердің заңнамасына сәйкес анықталады.
ЕЭА аумағында бақылау-өткізу режимін қамтамасыз ету, осындай аумаққа адамдардың кіру тәртібін айқындауды қоса алғанда, мүше мемлекеттердің заңнамасына сәйкес жүзеге асырылады.
3. ЕЭА аумағында орналастырылатын тауарларға қатысты кедендік операциялар осы бапта көзделген ерекшеліктер ескеріле отырып осы Кодекске сәйкес жүзеге асырылады.
4. Порттық ЕЭА және логистикалық ЕЭА-ны қоспағанда, ЕЭА аумағына тауарларды әкелу осындай әкелу туралы кеден органын хабардар ете отырып жүзеге асырылады, ал ЕЭА аумағынан тауарларды әкету кеден органының рұқсатымен жүзеге асырылады.
Порттық ЕЭА және логистикалық ЕЭА аумағына тауарларды әкелу кеден органының рұқсатымен жүзеге асырылады.
Мүше мемлекеттердің кедендік реттеу туралы заңнамасында көрсетілген хабарлама мен көрсетілген рұқсат беру тәртібі, сондай-ақ осындай хабарлама мен рұқсаттардың нысандары белгіленуі мүмкін.
Экспорт кедендік рәсімімен, кері экспорт кедендік рәсімімен, кедендік аумақтан тыс қайта өңдеудің кедендік рәсімімен, уақытша әкету кедендік рәсімімен, арнайы кедендік рәсіммен осындай ЕЭА аумағынан тысқары орналастырылған тауарларды порттық ЕЭА немесе логистикалық ЕЭА аумағынан әкеткен кезде, порттық ЕЭА немесе логистикалық ЕЭА резиденті (қатысушысы, субъектісі) кеден органына түсіру орны (порт, әуежай) Одақтың кедендік аумағынан тысқары жерлерде орналасқан орын болып табылатынын растайтын көліктік (тасымалдау) құжатын ұсынады.
Мүше мемлекеттердің кедендік реттеу туралы заңнамасында ЕЭА аумағына тауарларды әкелудің және ЕЭА аумағынан тауарларды әкетудің осы тармақта көзделгеннен өзгеше тәртібі белгіленуі мүмкін.
5. Осы Кодекстің
204-бабының
4-тармағына сәйкес кедендік декларациялауға жатпайтын тауарларға қатысты порттық ЕЭА немесе логистикалық ЕЭА аумағына әкелу кезінде, осы Кодекстің 88-бабының 1-5-тармақтарында көзделген Одақтың кедендік аумағына тауарлардың келуімен байланысты кедендік операциялар ғана жасалады.
6. Кеден органдары ЕЭА аумағына әкелінетін тауарларды идентификаттауды жүзеге асыруға құқылы. Кеден органының ЕЭА аумағына әкелінетін тауарларды идентификаттауды жүзеге асыру тәртібі мүше мемлекеттердің кедендік реттеу туралы заңнамасына сәйкес белгіленеді.
7. Декларант еркін кедендік аймақ кедендік рәсімімен орналастырылған тауарлардың және еркін кедендік аймақ кедендік рәсімімен орналастырылған тауарлардан жасалған (алынған) тауарлардың есебін жүргізеді және аумағында ЕЭА құрылған мүше мемлекеттің кеден органына осындай тауарлар туралы есептілікті ұсынады.
Еркін кедендік аймақ кедендік рәсімімен орналастырылған тауарлармен болған кез келген өзгерістер есеп құжаттарында көрсетілуге тиіс.
Еркін кедендік аймақ кедендік рәсімімен орналастырылған тауарлардың және еркін кедендік аймақ кедендік рәсімімен орналастырылған тауарлардан жасалған (алынған) тауарлардың есебін жүргізу тәртібі, сондай-ақ кеден органына осындай тауарлар туралы есептілікті ұсыну тәртібі мүше мемлекеттердің кедендік реттеу туралы заңнамасында айқындалады.